দিল্লির বাজির ধোঁয়া পৌঁছল পাকিস্তানে! আপৎকালীন ব্যবস্থা লাহোরে

ওয়েব ডেস্ক : গত কয়েকদিন আগে থেকেই ভারতে শুরু হয়ে গিয়েছে দীপাবলি (Diwali) সেলিব্রেশন। তার জেরে আকাশ ঢেকেছে ধোঁয়ায় (Smoke)। যার ফলে নয়াদিল্লি (Delhi) সহ ভারতের বিভিন্ন শহরে দূষণ অনেকটাই বেড়ে গিয়েছে। এবার সেই দূষণ গিয়ে পৌঁছল প্রতিবেশী দেশ পাকিস্তানে।

একাধিক পাক সংবাদমাধ্যম দাবি করেছে, দীপাবলির (Diwali) বাজি থেকে তৈরি ধোঁয়া ভারত থেকে গিয়ে মিশেছে পাকিস্তানের বাতাসে। সেখানে বাতাসের গতিবেগ কম থাকার কারণে সেই বিষাক্ত ধোঁয়া ঘনীভূত হয়ে চারিদিকে ছড়িয়ে পড়ছে। যার ফলে পাকিস্তানে (Pakistan) বেড়ে চলেছে দূষণের (Pollution) মাত্রা। পাক প্রশাসনের তরফে বলা হয়েছে, এই দূষণ সবথেকে বেশি ছড়িয়েছে লাহোরে। এমন পরিস্থিতিতে আপৎকালীন ব্যবস্থা গ্রহণ করেছে প্রশাসন। সেখানে অ্যান্টি স্মোক-গান ব্যবহার করা হচ্ছে।

আরও খবর : প্রথম মহিলা প্রধানমন্ত্রী পেল জাপান!

তবে বাজির (Firecrackers) ধোঁয়ার কারণে সবথেকে বেশি দূষণ ছড়িয়েছে রাজধানী দিল্লিতে (Delhi)। সেখানে সোমবার দূষণ এতটা বেড়ে গিয়েছিল যে, গোটা আকাশ ঢেকে গিয়েছিল ধোঁয়ায়। বাতাসের গুণমাম খুব খারাপ ৪৫১-তে গিয়ে পৌঁছে গিয়েছিল। অন্যান্য জায়গার বাতাসের গড় গুণমান ছিল ৪০০। অন্যদিকে মঙ্গলবার নয়ডা ও গুরুগ্রামে একিউআই ছিল যথাক্রমে ৪০৭ এবং ৪০২-তে।

উল্লেখ্য, এয়ার কোয়ালিটি ইনডেক্স (AQI) শূন্য থেকে ৫০ থাকলে তাকে ভালো বলা হয়। সেটা ৫১ থেকে ১০০-র মধ্যে থাকলে সন্তোষজনক বলা হয়ে থাকে। ১০১ থেকে ২০০ হলে তাকে মাঝারি বলা হয়। কিন্তু এয়ার কোয়ালিটি ইনডেক্স ২০১ থেকে ৩০০ হলে সেটিকে খারাপ বলা হয়ে থাকে। এর কারণে ফুসফুসের ক্ষতি হতে পারে বলে জানাচ্ছেন বিশেষজ্ঞরা। সেই কারণে রাজধানীতে জিআরএপি-২ চালু করেছে কমিশন ফর এয়ার কোয়ালিটি ম্যানেজমেন্ট। এক্ষেত্রে রাস্তায় জল ছেটানো হয়ে থাকে।