লাহোরে আজ ভাঙাচোরা অস্ট্রেলিয়া বনাম ফর্মহীন ইংল্যান্ড

ওয়েব ডেস্ক: একদিকে চোট আঘাতের জেরে ভাঙাচোরা অস্ট্রেলিয়া (Australia), অন্যদিকে ফর্ম হারানো ইংল্যান্ড (England)। আইসিসি চ্যাম্পিয়ন্স ট্রফিতে (ICC Champions Trophy) লাহোরের (Lahore) আইকনিক গদ্দাফি স্টেডিয়ামে এদের নিয়েই হবে সাদা বলের ‘অ্যাশেজ’। ভারত-পাকিস্তান দ্বৈরথের মতো উত্তেজক না হলেও অস্ট্রেলিয়া বনাম ইংল্যান্ড মানেই ঐতিহ্যের লড়াই, সম্মানের লড়াই, ক্রিকেটের ইতিহাসে প্রাচীনতম দুই দলের লড়াই।

অস্ট্রেলিয়ার প্রধান সমস্যা তাদের পেস বিভাগ। প্যাট কামিন্স (Pat Cummins), মিচেল স্টার্ক (Mitchell Starc) এবং জশ হ্যাজলউড (Josh Hazlewood) চোটের জন্য ছিটকে গিয়েছেন। ক্যামিন্সের অনুপস্থিতি অজি দলের সবথেকে বড় ক্ষতি কারণ তিনি শুধু বোলার নন, দলের অধিনায়ক। অস্ট্রেলিয়া ২০২৩ ওডিআই বিশ্বকাপ জিতেছিল তাঁরই নেতৃত্বে।

আরও পড়ুন: খেলা কাল, তবে আজই লিগ-শিল্ড চ্যাম্পিয়ন হতে পারে মোহনবাগান

চ্যাম্পিয়ন্স ট্রফিতে নেতৃত্ব দিচ্ছেন স্টিভ স্মিথ (Steve Smith)। আনকোরা পেস ইউনিট এবং অ্যাডাম জ্যাম্পা দিয়ে তিনি কতদূর এগোতে পারবেন সেটা বড় প্রশ্ন। তবে ৫০ ওভারের ফর্ম্যাটে অস্ট্রেলিয়াকে নিয়ে কোনও ভবিষ্যদ্বাণী করা যায় না। ২০১৫ বিশ্বকাপে এমনই ভাঙা দল নিয়ে চ্যাম্পিয়ন হয়েছিল মাইকেল ক্লার্কের দল। একই কীর্তি স্মিথ করে দেখালে অবাক হওয়ার কিছু নেই।

অন্যদিকে ইংল্যান্ডের সমস্যা ফর্ম। ভারতের বিরুদ্ধে তিন ম্যাচের ওডিআই সিরিজ ৩-০ হেরেছেন জস বাটলাররা (Jos Buttler)। সাদা বলের ফর্ম্যাটেও ব্রেন্ডন ম্যাককালামকে কোচ করে দেওয়া হয়েছে। তবে টেস্ট দলের মধ্যে যে ভয়ডরহীন মনোভাব তিনি আনতে পেরেছেন তা সীমিত ওভারের খেলায় এখনও দেখা যায়নি। তবে ইংল্যান্ডের কাছে রয়েছে মার্ক উড, জফ্রা আর্চারের মতো এক্সপ্রেস গতির বোলার, যাঁরা ম্যাজিক দেখাতেই পারেন।